Brevdato: 08-05-2024

Sagsnr.: 2024 - 9862

Akt-id: 24169621

Postboks 1614

3900 Nuuk

Tlf. (+299) 34 50 00

Fax (+299) 34 54 10

E-mail: pan@nanoq.gl

www.naalakkersuisut.gl

Departementet for Fiskeri og Fangst

Att. Masaana Dorph

**NIPNANs bemærkninger til udkast til bekendtgørelse om**

**beskyttelse og fangst af hvid- og narhvaler**

Departementet for Landbrug, Selvforsyning, Energi og Miljø (NIPNAN) takker for muligheden for at komme med bemærkninger til udkast til

bekendtgørelse om beskyttelse og fangst af hvid- og narhvaler.

*Hjemmelsbestemmelse*

NIPNAN noterer indledningsvist, at bekendtgørelsesudkastet ikke er

hjemlet i Naturbeskyttelsesloven. NIPNAN bemærker, at den ensidige hjemmel i Inatsisartutlov om fangst og jagt gør, at bekendtgørelsen har et ensidigt fokus på regulering af *fangst* af hvid- og narhvaler.

NIPNAN bemærker, at særligt narhvaler er meget følsomme over for forstyrrelser, og manglende hjemmel i Naturbeskyttelsesloven gør, at det ikke er muligt at regulere aktiviteter i vigtige områder for narhvaler og dermed regulere både beskyttelse og fangst af de to arter.

 NIPNAN bemærker, at bekendtgørelsen – og dermed forvaltningen af hvid- og narhvaler – bør omfatte alle former for aktiviteter, der påvirker de to hvalarter, så det sikres, at de to arter er beskyttet i relevant omfang, og at samfundet og kommende generationer får mest muligt ud af ressourcerne.

NIPNAN anbefaler, at hjemmelsbestemmelsen tilpasses, så den også omfatter Naturbeskyttelsesloven og dermed muliggør relevant beskyttelse af hvid- og narhvaler. Dette kunne eksempelvis omfatte regulering af sejlads og brug af garn i områder, hvor narhvaler har sommerophold osv.

*Specifikke bemærkninger*

NIPNAN har følgende specifikke bemærkninger til bekendtgørelsesudkastet:

* § 2, litra 3 definerer, hvad der i bekendtgørelsen forstås ved ”*traditionel fangst”*.
* NIPNAN bemærker, at ”*traditionel fangst*” ikke nævnes i bekendtgørelsen i øvrigt.
* Det fremgår af § 3, stk. 2, at når hvid- og narhvaler ledsages af unger, må hverken hunhvalen eller ungen fanges.
* NIPNAN finder det positivt, at der indføres selektiv fangst af hvid- og narhvaler, hvilket kan være med til at forbedre fangstressourcernes bevarelse og reproduktion.
* Det fremgår af § 4, stk. 1, at Naalakkersuisut kan fastsætte et- eller flerårige kvoter for fangst af hvid- og narhvaler, særskilt for hver bestand.
* NIPNAN bemærker, at særskilte kvoter for hver bestand ville give mulighed for en mere biologisk bæredygtig udnyttelse af de enkelte bestande. Forvaltningen af bestandsspecifikke kvoter vil dog sætte store krav til, hvor og hvornår fangsten finder sted. Bestande af hvid- og narhvaler er defineret ud fra, hvor de har ophold om sommeren. Hvis hvid- og narhvaler med sikkerhed skal kunne henføres til en bestemt bestand, skal fangsten ske om sommeren, mens hvalerne opholder sig i adskilte bestande. Alternativt skal prøver af nedlagte hvaler dna-testes for at kunne henføres og trækkes fra kvoten for relevante bestand.
* Det fremgår af § 6, stk. 2, at fastsættelsen af fangstområder blandt andet sker på baggrund af den nyeste videnskabelige viden om, hvordan bestandene er geografisk afgrænset.
* NIPNAN bemærker, at fangstområderne for narhvaler ikke følger bestandsafgrænsningerne. Dette gælder særligt for Zone 4 og 5, hvor der fanges narhvaler fra en blanding af forskellige bestande.
* Det fremgår af § 12, stk. 1, at fangst af hvid- og narhvaler kun må ske ved anvendelse af rifler… .
* NIPNAN bemærker, at bestemmelsen strider mod § 12, stk. 3 og stk. 5, hvoraf det fremgår, at garn og håndharpun også må anvendes til fangst af hvid- og narhvaler.
* Det fremgår af § 12, stk. 3, at garnfangst af hvid- og narhvaler er tilladt i forvaltningsområde Qaanaaq samt forvaltningsområderne i Østgrønland efter vedtaget kommunal vedtægt.
* NIPNAN bemærker, at bestemmelsen om garnfangst strider mod § 3, stk. 2, idet garnfangst ikke er en selektiv fangstmetode, der giver mulighed for at undgå fangst af unger og hunhvaler ifølge med unger.
* Såfremt garnfangst skal være tilladt, bør garnet være under konstant opsyn, så det er muligt at forhindre, at unger og hunhvaler ifølge med unger bliver fanget i garnet. Det er ikke muligt at undgå bifangst af unger og hunhvaler ifølge med unger, hvis garnet kun tilses én gang i døgnet, som foreskrevet i § 12, stk. 4.
* NIPNAN bemærker, at forbuddet mod garnfangst alene gælder garn, der bliver sat i forbindelse med fangst af hvid- og narhvaler. NIPNAN opfordrer til, at der indføres et generelt forbud mod brug af garn i sommeropholdsområder for narhvaler, så forstyrrelse og antal af bifangede hvaler reduceres i disse kerneområder.
* Det fremgår af § 16, stk. 1, at Departementet for Fiskeri og Fangst kan give tilladelse til aflivning af hårdt sårede hvid- eller narhvaler, hvid- eller narhvaler viklet i fiskegarn eller andre fiskeredskaber. Dyr aflivet i medfør af stk. 1 kan iht. § 16, stk. 3 fordeles til den lokale befolkning, såfremt dyret egner sig til føde.
* NIPNAN bemærker, at bestemmelserne i § 16 gør det uklart, hvorvidt unger og hunhvaler ifølge med unger, der bliver fanget i garn, vil blive anset som ulovligt nedlagte dyr iht. § 3, stk. 2, eller som bifangst, der kan fordeles til den lokale befolkning iht. § 16, stk. 3. NIPNAN opfordrer til, at dette tydeliggøres, så der ikke opstår tvivl om, hvordan bestemmelserne skal fortolkes og forvaltes.
* Det fremgår af § 16, stk. 2, at såfremt en lovlig fangst af hvidhval eller narhval efterfølgende viser sig ikke at være egnet til menneskeføde grundet sygdomsangreb eller lignende, kan Departementet for Fiskeri og Fangst give tilladelse til, at fangsten betragtes som en aflivning. Hvis der til fangsten har været anvendt licens, forbliver den i kraft.
* NIPNAN bemærker, at al unaturlig dødelighed bør fratrækkes den overordnede kvote – uanset om fangsten er egnet til menneskeføde eller ej.
* Det fremgår af § 17, stk. 4, at kommunalbestyrelsen i særlige tilfælde kan give dispensation til anvendelse af snescootere og *fartøjer* til brug for hjemtransport af fangstbytte fra sassat til hjemstedet.
* NIPNAN bemærker, at det er uklart, hvilken type fartøjer det kan være relevant at give dispensation til ifm. sassat.
* Det fremgår af § 20, stk. 3, at fund af ”siloq” rapporteres til Departementet for Fiskeri og Fangst. I henhold til § 30, stk. 1, litra 1, kan det medføre bøde ikke at rapportere fund af ”siloq”.
* NIPNAN bemærker, at det ikke fremgår af bestemmelsen, hvorvidt kravet kun gælder for fangere, der observerer en død hvid- eller narhval ifm. fangstaktivitet, eller hvorvidt kravet gælder for alle, der observerer en død hvid- eller narhval.
* Såfremt kravet er tiltænkt at gælde alle, anbefaler NIPNAN, at det sikres, at der er hjemmel til at pålægge borgerne denne rapporteringspligt. Dette er særligt vigtigt, idet det foranstaltes med bøde, hvis man ikke overholder afrapporteringsforpligtelsen.
* NIPNAN bemærker afslutningsvist, at iht. Bilag 3 for hvidhvaler fremgår Nationalparken i Nord- og Østgrønland som fangstområde (skraveret).

Inussiarnersumik inuulluaqqusillunga

Med venlig hilsen

Martin Schiøtz

Departementet for Landbrug, Selvforsyning, Energi og Miljø

Toqq/direkte 34 67 17

MASC@nanoq.gl